text: El racó d'en Janot: recicla i restaura: de febrer 2014
  Recuperem una tauleta rodona i unes cadires antigues fent destacar certs detalls del relleu i gravats de la fusta.
  La tauleta estava molt malmesa, provenia de la descarregada de mobles antics de Vilobí d'Onyar. La part superior vaig reforçar-la perquè estava partida i vaig tapar una important esquerda amb massilla. Seguidament ho he tenyit tot de color noguer. Un cop el tint s'ha assecat he fregat i afinat la superfície amb paper de vidre, molt suaument: aquesta acció ens permet crear cert contrast de relleu donat que les parts superiors queden una mica més clares, com es pot observar en el peu. Després he aplicat una capa de vernís setinat i finalment ho he encerat amb cera incolora.
  Per altra part aquest mes he passat pel poble de Sarrià de Ter on hi ha un magatzem de compra i venda d'objectes de segona mà. Si un està a l'aguait pot trobar-hi elements interessants. Aquest mes hi he comprat un joc de quatre cadires velles força ben conservades. La veritat és que restaurar-les no ha estat gens complicat. Es tracta d'unes cadires de roure antic, molt pesades, amb les aigües de les vetes de la fusta molt pronunciades, precioses... Primer he rentat tota la fusta amb lleixiu viu per treure la brutícia acumulada al llarg dels anys. Després he injectat, on ha calgut, un producte anticorcs i he tapat els foradets. Tot seguit he aplicat dues capes de tint. De seguida d'haver aplicat la segona capa de tint he fregat suaument amb un drap la superfície de les zones gravades o de més relleu perquè quedessin també una mica més clares. Finalment amb 2 capes de vernís setinat he rematat la feina!.
  Publicat per J. Busquets a 9:11
  Etiquetes de comentaris: pintar mobles vells, refinishing furniture, repintat de mobles, restauració d'antiguitats, Restauració de mobles vells, Restaurem petits objectes de fusta, restoration of old furniture